Γνώμοδοτηση της Επιτροπής σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση οδηγιας του Ευρωπαϊκου Κοινοβουλίου και του Συμβουλίου σχετικά με τους κοινούς κανόνες για την εσωτερική αγορά ηλεκτρικής ενέργειας και την κατάργηση της οδηγίας 96/92/ΕΚ περι τροποποιησεως της προτασης της επιτροπης σύμφωνα με το άρθρο 250, παράγραφος 2 της συνθήκης ΕΚ

2001/0077 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τους κοινούς κανόνες για την εσωτερική αγορά ηλεκτρικής ενέργειας και την κατάργηση της οδηγίας 96/92/ΕΚ

1. ΕΙΣΑΓΩΓΗ

Το άρθρο 251 παράγραφος 2 τρίτο εδάφιο περίπτωση γ) της Συνθήκης ΕΚ προβλέπει ότι η Επιτροπή οφείλει να γνωμοδοτεί επί των τροπολογιών που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή παρουσιάζει τη γνώμη της επί των 25 τροπολογιών που ενέκρινε το Ευρωπαϊκό Κοινοβούλιο.

2. Ιστορικό

Στις 13 Mαρτίου 2001 η Επιτροπή ενέκρινε την πρότασή της για πρόταση οδηγίας η οποία τροποποιεί την οδηγία 96/92/EΚ σχετικά με τους κοινούς κανόνες για την εσωτερική αγορά ηλεκτρικής ενέργειας και την οδηγία 98/30/EΚ σχετικά με τους κοινούς κανόνες για την εσωτερική αγορά φυσικού αερίου.

Το Ευρωπαϊκό Κοινοβούλιο την ενέκρινε σε πρώτη ανάγνωση στις 13 Μαρτίου 2002 και η Επιτροπή ενέκρινε την τροποποιημένη πρότασή του στις 7 Ιουνίου 2002. Κατόπιν η πρόταση επιμερίστηκε σε δύο χωριστές προτάσεις, μία που αφορά την οδηγία για την εσωτερική αγορά ηλεκτρικής ενέργειας και μία που αφορά την οδηγία για την εσωτερική αγορά φυσικού αερίου.

Το Συμβούλιο εξέδωσε ομόφωνα κοινή θέση στις 3 Φεβρουαρίου 2003, την οποία ενέκρινε η Επιτροπή.

Οι εικοσιπέντε τροπολογίες που ψηφίστηκαν στις 4 Ιουνίου 2003 από το Ευρωπαϊκό Κοινοβούλιο σε δεύτερη ανάγνωση επί της οδηγίας για την ηλεκτρική ενέργεια αποτελούν μέρος της συμβιβαστικής δέσμης τροπολογιών επί των τριών κειμένων της δέσμης για την εσωτερική αγορά. Η δέσμη έγινε δεκτή στο σύνολό της με ψήφο κατά την ολομέλεια του Ευρωπαϊκού Κοινοβουλίου στις 4 Ιουνίου 2003. Δεδομένου ότι οι τροπολογίες έγιναν δεκτές από το Συμβούλιο, δεν θα γίνει προσφυγή στη διαδικασία συμβιβασμού. Το Συμβούλιο ενέκρινε τις τροπολογίες που ψήφισε το Ευρωπαϊκό Κοινοβούλιο στις 16 Ιουνίου 2003.

3. σκοποσ τησ προτασησ

Σκοπός της πρότασης της Επιτροπής είναι να επιτευχθούν ισότιμοι όροι ανταγωνισμού για όλους τους φορείς της αγοράς, στις αγορές ηλεκτρικής ενέργειας και φυσικού αερίου, εντός της Ευρωπαϊκής Ένωσης. Η οδηγία για την ηλεκτρική ενέργεια (96/92/ΕΚ) και η οδηγία για το φυσικό αέριο (98/30/EΚ) δημιούργησαν οφέλη για τους μεγάλους καταναλωτές, όσον αφορά τις χαμηλότερες τιμές και τη βελτίωση της ποιότητας της υπηρεσίας. Εντούτοις, οι εν λόγω οδηγίες αφήνουν μια σειρά επιλογών στα κράτη μέλη, όσον αφορά το άνοιγμα της αγοράς, την οργάνωση της πρόσβασης στο δίκτυο και τη ρύθμιση της αγοράς. Η πρακτική καταδεικνύει ότι η εν λόγω κατάσταση οδηγεί σε στρέβλωση του ανταγωνισμού, εφόσον οι αγορές ορισμένων κρατών μελών είναι πιο ανοικτές στον πραγματικό ανταγωνισμό από ό,τι άλλες.

Αυτός είναι ο λόγος για τον οποίο η Επιτροπή πρότεινε την εν λόγω τροποποιητική οδηγία. Επιδιώκει να επιτύχει το πλήρες σταδιακό άνοιγμα της αγοράς ηλεκτρικής ενέργειας και φυσικού αερίου, υψηλά πρότυπα παροχής δημόσιας υπηρεσίας και την υποχρέωση παροχής καθολικής υπηρεσίας στον τομέα της ηλεκτρικής ενέργειας. Καταργεί τη δυνατότητα πρόσβασης στα δίκτυα φυσικού αερίου και ηλεκτρικής ενέργειας κατόπιν διαπραγμάτευσης και υποχρεώνει τα κράτη μέλη να διαχωρίσουν από νομική άποψη τους φορείς εκμετάλλευσης δικτύου μεταφοράς και διανομής από τις άλλες δραστηριότητες του τομέα. Επιπλέον, όλα τα κράτη μέλη οφείλουν να θεσπίσουν μια ρυθμιστική αρχή με ένα σύνολο ελάχιστων αρμοδιοτήτων.

Στο πλαίσιο της διαδικασίας ένταξης, οι υποψήφιες για ένταξη χώρες έχουν αναλάβει δεσμεύσεις κατά τις διαπραγματεύσεις ένταξης, όσον αφορά τις υφιστάμενες οδηγίες για την ηλεκτρική ενέργεια και το φυσικό αέριο. Η Επιτροπή αναμένει από τα νέα κράτη μέλη να εκπληρώσουν τις υποχρεώσεις που απορρέουν από τις εν λόγω νέες οδηγίες, αλλά αναγνωρίζει ότι σε δεόντως αιτιολογημένες και εξαιρετικές περιπτώσεις, μπορεί να παραστεί ανάγκη να επιτραπεί μια σταδιακή ενσωμάτωση στις πιο αναπτυγμένες αγορές ηλεκτρικής ενέργειας και φυσικού αερίου. Μολαταύτα, η Επιτροπή έχει ως αρχή ότι δεν θα γίνει αποδεκτή καμία μόνιμη απαλλαγή.

4. γνωμη τησ επιτροπησ επι των τροπολογιων του ευρωπαϊκου κοινοβουλιου

Στις 4 Ιουνίου 2003 το Ευρωπαϊκό Κοινοβούλιο ενέκρινε 25 τροπολογίες επί της πρότασης οδηγίας σχετικά με τους κοινούς κανόνες για την εσωτερική αγορά ηλεκτρικής ενέργειας και την κατάργηση της οδηγίας 96/92/ΕΚ. Η Επιτροπή είναι σε θέση να δεχθεί όλες τις τροπολογίες στο σύνολό τους. Όλες οι εν λόγω τροπολογίες διευκρινίζουν ή ενισχύουν το κείμενο και η Επιτροπή είναι σε θέση να τις αποδεχθεί πλήρως.

5. Συμπέρασμα

Η Επιτροπή αποδέχεται στις τροπολογίες που ψηφίστηκαν από το Ευρωπαϊκό Κοινοβούλιο στις 4 Ιουνίου 2003 και εγκρίθηκαν από το Συμβούλιο στις 16 Ιουνίου 2003.